Ένας παλιός Άγγλος βαρόνος

***Ένας παλιός Άγγλος βαρόνος ***(αγγλικά: *The Old English Baron*) είναι γοτθικό μυθιστόρημα της Αγγλίδας συγγραφέα Κλάρας Ριβ. Εκδόθηκε ανώνυμα το 1777 με τον τίτλο *Ο υπερασπιστής της αρετής*, πριν εμφανιστεί με τον σημερινό του τίτλο το 1778.

Η συγγραφέας χαρακτηρίζει το έργο της ως «λογοτεχνικό απόγονο» του μυθιστορήματος του Οράτιου Γουόλπολ *[[Το κάστρο του Οτράντο]],* την πλοκή του οποίου ακολουθεί συνειδητά αλλά την προσαρμόζει στις απαιτήσεις της εποχής της, εξισορροπώντας τα φανταστικά στοιχεία με τον ρεαλισμό του 18ου αιώνα*.* Επιπλέον, υπό την επίδραση του Σάμιουελ Ρίτσαρντσον, προσπάθησε να απεικονίσει τους χαρακτήρες ψυχολογικά και αύξησε τον διδακτικό τόνο του έργου.

Η ιστορία ακολουθεί τις περιπέτειες του σερ Φίλιπ Χάρκλεϊ, ο οποίος επιστρέφοντας στη μεσαιωνική Αγγλία ανακαλύπτει ότι το κάστρο και το κτήμα του φίλου του λόρδου Λάβελ έχουν περάσει σε άλλα χέρια. Μια σειρά αποκαλύψεων, προδοσιών και φρίκης κορυφώνεται σε έναν αγώνα πάλης μεταξύ καλού και κακού με την τελική επιστροφή των κλεμμένων αγαθών. 

Μαζί με την Ανν Ράντκλιφ, η Κλάρα Ριβ είναι μία από τις γυναίκες συγγραφείς προδρόμους του γοτθικού είδους.

## Επιρροή στη γοτθική μυθοπλασία
*Ο Παλιός Άγγλος βαρόνος* ήταν μια σημαντική επιρροή στην ανάπτυξη της γοτθικής μυθοπλασίας. Η Ριβ δήλωσε στον πρόλογο του έργου την άποψη ότι οι υπερφυσικές ιστορίες πρέπει να διατηρούνται εντός των ορίων της πραγματικότητας και έθεσε ένα πλαίσιο που κρατά τη γοτθική μυθοπλασία στη σφαίρα του πιθανού γιατί χωρίς το προνοητικό αυτό πλαίσιο, το υπερφυσικό θα κινδύνευε να ερμηνευθεί ως παράλογο. Έτσι, ενώ το μυθιστόρημα περιλαμβάνει όλα τα στοιχεία του γοτθικού μυθιστορήματος - το σκοτεινό και τρομακτικό κάστρο, ζοφερή ατμόσφαιρα, έναν κακό σφετεριστής, έναν νεαρό ήρωα που δεν γνωρίζει την ευγενή καταγωγή του, δωμάτια με φαντάσματα, φόνο κ.λπ. - η πλοκή είναι πιστευτή και συνεκτική, αυξάνοντας την ικανότητα της γοτθικής ιστορίας να προκαλεί τρόμο.

## Χαρακτήρες

* **Σερ Φίλιπ Χάρκλεϊ**, Ο *υπερασπιστής της αρετής*
* **Λόρδος Άρθουρ Λάβελ**, ο δολοφονημένος φίλος του
* **Λόρδος Γουόλτερ Λάβελ**, δολοφόνος του προηγούμενου και σφετεριστής των εδαφών και των τίτλων του
* **Βαρόνος Φιτζ-Όουεν**, ο παλιός Άγγλος βαρόνος, κουνιάδος του προηγούμενου
* **Ρόμπερτ Φιτζ-Όουεν**, μεγαλύτερος γιος του βαρόνου
* **Γουίλιαμ Φιτζ-Όουεν**, δεύτερος γιος του βαρόνου, στενός φίλος του Έντμουντ
* **Γουόλτερ Φιτζ-Όουεν**, ο μικρότερος γιος του βαρόνου
* **Έμμα Φιτζ-Όουεν**, κόρη του βαρόνου, ερωτευμένη με τον Έντμουντ
* **Ρίτσαρντ Γουένλοκ**, ποταπός ξάδερφος των νεαρών κυρίων, εχθρός του Έντμουντ
* **Έντμουντ Λόβελ,** μεγάλωσε σαν γιος του αγρότη Τάιφορντ, αποδεικνύεται γιος του λόρδου Άρθουρ Λάβελ και νόμιμος κληρονόμος, ερωτευμένος με την Έμμα.
* **Ο ιερέας Όσβαλντ**, κατοικεί στο κάστρο, έμπιστος του Έντμουντ
* **Τζόζεφ**, ένας πιστός ηλικιωμένος υπηρέτης των Λάβελς
* **Άντριου Τάιφορντ**, ένας αγρότης 
* **Μάρτζερι Τάιφορντ**, σύζυγος του προηγούμενου, ανέθρεψε τον Έντμουντ σαν γιο της.

## Υπόθεση
Στην Αγγλία του 15ου αιώνα, ο σερ Φίλιπ Χάρκλεϊ, έχοντας επιστρέψει στην πατρίδα του μετά από απουσία πολλών ετών, ταξιδεύει για το κάστρο Λάβελ, με σκοπό να μάθει τι συνέβη στον λόρδο Άρθουρ  Λάβελ, τον αγαπημένο του φίλο, που εδώ και πολύ καιρό δεν απαντάει πια στα γράμματά του. Φτάνοντας εκεί, μαθαίνει ότι ο λόρδος Λάβελ πέθανε ακολουθώντας τον βασιλιά Ερρίκο ΣΤ΄ σε μια εκστρατεία κατά των επαναστατών της Ουαλίας, και ότι επιπλέον, στο άκουσμα της είδησης, η γυναίκα του, που περίμενε παιδί, πέθανε από τη θλίψη. Η ιδιοκτησία του κάστρου πέρασε στον ξάδερφό του Γουόλτερ Λάβελ, ο οποίος, αφού έζησε για λίγο στο αρχοντικό, το πούλησε στον κουνιάδο του, βαρόνο Φιτζ-Όουεν. 

Ενώ μένει στο κάστρο, ο σερ Φίλιπ συναντά τον Έντμουντ Τάιφορντ, τον γιο ενός αγρότη που ο βαρόνος τον αντιμετωπίζει σαν μέλος της οικογένειας και του παρέχει την ίδια εκπαίδευση με τα παιδιά του. Ο Έντμουντ είναι ένας ευγενικός και όμορφος νέος, έξυπνος, αξεπέραστος στην τέχνη της τοξοβολίας και της ξιφομαχίας. Είναι ερωτευμένος με την κόρη του βαρόνου, την Έμμα που επίσης είναι ερωτευμένη μαζί του, αλλά γνωρίζει τη ματαιότητα του έρωτά του λόγω της διαφορετικής κοινωνικής τους θέσης.

Αρχικά αγαπητός σε όλους, ο νεαρός σύντομα πέφτει θύμα του φθόνου των συγγενών του βαρόνου. Συνειδητοποιώντας την αδικία αυτού του μίσους, ο Φιτζ-Όουεν προτείνει μια δοκιμασία θάρρους μέσω της οποίας θα μπορέσει να ανακτήσει τον σεβασμό και τον θαυμασμό όλης της οικογένειας: πρέπει να κοιμηθεί για τρεις νύχτες σε μια εγκαταλελειμμένη πτέρυγα του κάστρου που είναι στοιχειωμένη από φαντάσματα και όπου κανείς δεν τολμά να πατήσει το πόδι του λόγω των τρομακτικών θορύβων και των παράξενων νυχτερινών εμφανίσεων για τις οποίες κυκλοφορούν στο κάστρο διάφορες φήμες. Ο Έντμουντ αυτές τις φήμες τις θεωρεί ανόητες δεισιδαιμονίες και δέχεται τη δοκιμασία, αλλά σε αυτά ακριβώς τα δωμάτια θα καταλήξει να ανακαλύψει ένα τρομερό μυστικό που έχει σχέση με τον θάνατο του λόρδου Άρθουρ Λάβελ αλλά και με την καταγωγή του. Αποδεικνύεται ότι ο Γουόλτερ Λάβελ ήταν ο δολοφόνος του λόρδου Άρθουρ και σφετεριστής των εδαφών και των τίτλων του και ότι ο Έντμουντ ήταν ο νόμιμος κληρονόμος. Μετά από μακροχρόνιες διώξεις και δοκιμασίες, ο νεαρός ήρωας, με τη βοήθεια του σερ Φίλιπ Χάρκλεϊ και την ακεραιότητα του βαρόνου Φιτζ-Όουεν, πετυχαίνει την αποκατάσταση των δικαιωμάτων του και παντρεύεται την Έμμα.

## Παραπομπές
 

Κατηγορία:Γοτθικά μυθιστορήματα